La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 11 d'abril de 2019 que són les que els corresponen els números 242/2019 a 263/2019 i que s'han tramitat de conformitat amb la valoració de les admissions que s'ha dut a terme i les actuacions que es s'executaran properament.
Es comenten les darreres actuacions dutes a terme respecte els procediments judicials oberts i la presentació de la demanda per la representació de l'Oficina Antifrau de Catalunya en el recurs contenciós RCA 13/2019, així com de la petició de mesures cautelars de suspensió del nou recurs contenciós interposat pel Consorci d'Aigües de Tarragona, RCA 114/2019.
La presidenta informa que demà dia 26 d'abril tindrà lloc la reunió de treball anual amb representants del Síndic de Greuges i els seus col·laboradors en matèria d'avaluació del dret d'accés a la informació pública i l'actuació de la Comissió a fi d'elaborar l'informe anual sobre el compliment de la Llei que correspon al Síndic.
Proposta de resolució de desestimació de la Reclamació 407/2018
El senyor Josep Mir, ponent de la Proposta de resolució de desestimació de la Reclamació 407/2018, formulada contra l'Ajuntament de Deltebre, relativa a l'accés al contingut d'una auditoria de la gestió administrativa i econòmica, així com als 42 expedients auditats, i accés a l'expedient de contractació de l'auditor, exposa la fonamentació de la Proposta de desestimació, atès que ha quedat acreditat que la informació sol·licitada forma part d'un procés judicial en el que ha estat declarat el secret sumarial, de manera que queda limitat el dret d'accés per aquesta institució pròpia de la legislació processal.
Proposta de resolució de finalització de la Reclamació 50/2019 per acord de mediació
El senyor Josep Mir, ponent de la Proposta de resolució de finalització de la Reclamació 50/2019 per acord de mediació, formulada contra l'Ajuntament de Vidreres, relativa a diverses qüestions relatives a l'aplicació de la Llei de Banderes, com tants d'altres expedients anteriors tramitats i resolts per la Comissió amb el mateix objecte i interposats per la mateixa persona reclamant, exposa els termes de l'acord de mediació que permet finalitzar el procediment.
El ponent exposa també que la reclamació que és objecte del següent punt de l'ordre del dia, la Reclamació 64/2019, finalitza per pèrdua sobrevinguda de l'objecte perquè s'ha facilitat a la persona reclamant, que és la mateixa, per part de l'Ajuntament de Moià la corresponent informació respecte aquesta Corporació.
Proposta de resolució de finalització de la Reclamació 64/2019 per pèrdua d'objecte.
És objecte d'anàlisi en el punt anterior de l'ordre del dia d'aquest Ple.
Proposta de resolució de finalització de la Reclamació 77/2019 per pèrdua d'objecte
La senyora Elisabet Samarra, ponent de la Proposta de de finalització de la Reclamació 77/2019 per pèrdua d'objecte, i de la corresponent a la Reclamació 81/2019, ambdues interposades contra l'Ajuntament de l'Hospitalet de Llobregat i que tenen per objecte respectivament l'accés a resolucions, actes i acords sobre factors retributius, sobre la creació de la Unitat de Convivència i Civisme i sobre la creació de llocs de treball de Protecció Civil de la Guardia Urbana (Reclamació 77/2019) i informació sobre complements retributius (Reclamació 81/2019), informa dels tràmits que s'han dut a terme que permeten finalitzar ambdós procediments per pèrdua sobrevinguda de l'objecte de les reclamacions.
Proposta de resolució de finalització de la Reclamació 81/2019 per pèrdua d'objecte
És objecte d'anàlisi en el punt quart de l'ordre del dia d'aquest Ple.
Proposta de resolució d'estimació parcial de la Reclamació 83/2019
La senyora Elisabet Samarra, ponent de la Proposta de resolució d'estimació parcial de la Reclamació 83/2019, plantejada contra l'Ajuntament de Barcelona en relació amb l'accés a informació sobre les finques exemptes de l'Impost sobre Béns Immobles, assenyala que en aquest procediment es reclama accés als titulars de les finques, descripció de la finca, domicili, quota i motiu de l'exempció, exposa els motius que fonamenten l'estimació parcial.
Es proposa diferenciar l'accés a informació quan els titulars de les finques exemptes són administracions o governs d'altres països dels supòsits en que es tracta d'altres titulars no exposats amb la mateixa intensitat a la transparència i protegits corresponentment amb major grau per la normativa de protecció de dades personals o tributària.
El senyor Josep Mir formula esmenes al text que seran introduïdes per la ponent a la resolució definitiva.
Proposta de resolució de desestimació de la Reclamació 87/2019
La senyora Elisabet Samarra, ponent de la Proposta de resolució d'estimació de la Reclamació 87/2019, interposada contra l'Ajuntament de Granollers, en el si de la qual es demana accés a informació sobre la vigència, modificació o derogació del Reglament de provisió de llocs de treball de l'Ajuntament de Granollers signada pel secretari de l'Ajuntament, exposa que es proposa la desestimació de la reclamació atès que la informació ha estat facilitada i l'emissió d'un certificat de la Secretaria Municipal d'una informació de la que ja disposa la persona reclamant, pretensió que no queda emparada per l'exercici del dret d'accés a la informació pública.
Proposta de resolució de finalització de la Reclamació 89/2019 per pèrdua d'objecte
La senyora Elisabet Samarra, ponent de la Proposta de resolució d'estimació de la Reclamació 89/2019, interposada contra l'Ajuntament de Santa Coloma de Gramenet i relativa a l'accés a diversa informació relativa a l'Associació Cultural Musulmana Attauba, relaciona les actuacions dutes a terme per l'Ajuntament i que motiven la finalització per pèrdua sobrevinguda de l'objecte atès que s'ha estimat de forma extemporània per l'Ajuntament l'accés a la informació, s'ha facilitat una part de la informació reclamada i la resta serà facilitada per la Corporació.
Proposta de resolució de finalització de la Reclamació 122/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 122/2019 per pèrdua d'objecte, interposada contra l'Ajuntament d'Abrera i relativa a l'accés a les respostes a les proves d'un procés selectiu, exposa els elements de tràmit que han dut a la pèrdua de l'objecte de la reclamació, atès que s'ha acreditat que l'Ajuntament ha facilitat a la persona reclamant la informació.
Proposta de resolució de finalització de la Reclamació 135/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 135/2019 per pèrdua d'objecte, interposada contra l'Ajuntament de Sant Feliu de Guíxols relativa a l'accés a la informació sobre hores extres i serveis extraordinaris prestats per la Policia Local, exposa els elements de tràmit que han dut a la pèrdua de l'objecte de la reclamació.
L'Ajuntament de Sant Feliu de Guíxols ha comunicat a la Comissió la informació que ha estat lliurada extemporàniament a la persona reclamant, que comprèn la que és objecte d'aquest procediment i de la Reclamació 136/2019, que és objecte del punt onzè de l'ordre del dia, sobre l'accés a informació sobre la compra d'escopetes per a la Policia Local, de manera que correspon finalitzar ambdós procediments per pèrdua sobrevinguda dels seus objecte.
Proposta de resolució de finalització de la Reclamació 136/2019 per pèrdua d'objecte
És objecte d'anàlisi en el punt desè de l'ordre del dia d'aquest Ple.
Proposta de resolució de finalització de la Reclamació 148/2019 per pèrdua d'objecte
El senyor Josep Mir, ponent de la Proposta de resolució d'estimació de la Reclamació 148/2019, interposada contra el Consell Comarcal del Segrià i per la qual es sol·licita informació sobre les tasques i activitats que corresponen a la mateixa persona reclamant com a treballadora del Consell Comarcal, exposa els elements de tràmit que han dut a la pèrdua sobrevinguda de l'objecte, atès que se li ha facilitat la informació sol·licitada en el marc del procediment de reclamació.
Proposta de resolució de finalització de la Reclamació 149/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 149/2019 per pèrdua d'objecte, interposada contra l'Ajuntament de Palau-saverdera, i en el si de la qual es reclama accés a informació sobre la data i durada de la concessió del servei d'abastament d'aigua, exposa els elements de tràmit que han dut a la pèrdua d'objecte, atès que s'ha facilitat la informació que reclamava de forma extemporània.
Proposta de resolució de finalització de la Reclamació 183/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 183/2019 per pèrdua d'objecte, interposada contra el l'Ajuntament de Barcelona i relativa a l'accés a un estudi d'usos d'una nau industrial, exposa els elements de tràmit que han dut a la pèrdua sobrevinguda de l'objecte de la reclamació, atès que ha estat facilitada la informació sol·licitada.
Proposta de resolució d'inadmissió parcial i pèrdua parcial de l'objecte de la Reclamació 184/2019
El senyor Josep Mir, ponent de la Proposta de resolució d'inadmissió parcial i pèrdua parcial de l'objecte de la Reclamació 184/2019, interposada contra el Departament d'Interior de la Generalitat de Catalunya i relativa a un expedient d'un procés selectiu, exposa que correspon inadmetre parcialment la Reclamació perquè la persona reclamant demana que l'expedient li sigui indexat i paginat, elements que no tenen cabuda en l'exercici del dret d'accés i finalitzar per pèrdua sobrevinguda de la resta de l'objecte de la reclamació perquè li ha estat facilitada.
La senyora Elisabet Samarra formula esmenes al text que seran introduïdes pel ponent a la resolució definitiva.
Proposta de resolució d'estimació de la Reclamació 187/2019
El senyor Josep Mir, ponent de la Proposta de resolució d'estimació de la Reclamació 187/2019, interposada contra l'Agrupació d'Empreses Municipals de Tarragona i relativa a les aportacions fetes al Club Gimnàstic els últims 25 anys, tracta de forma conjunta totes les reclamacions que tenen el mateix objecte però que es presenten contra diferents empreses municipals de l'Ajuntament de Tarragona amb l'objecte de conèixer si han fet aportacions al Club esportiu durant els anys esmentats i que corresponen als punts divuitè, dinovè i vintè de l'ordre del dia de la sessió d'avui.
El ponent exposa que cal diferenciar les Propostes que preveuen l'estimació de les reclamacions com aquesta primera i les Reclamacions 218/2019 i 227/2019, interposades respectivament contra l'Empresa Municipal d'Aigües de Tarragona i el Servei Municipal de l'Habitatge i Actuacions Urbanes, SA, atès que resta emparat l'accés a la informació sol·licitada entre els anys 1993 i 2015 i en canvi, correspon finalitzar per pèrdua sobrevinguda de l'objecte les Reclamacions 222/2019 i 225/2019 atès que el Patronat Municipal d'Esports de Tarragona, SA i la Fundació Tarragona Smart Mediterranean City ja han donat resposta a la sol·licitud per tot el període 1993-2019.
Proposta de resolució de finalització de la Reclamació 198/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 198/2019 per pèrdua d'objecte, interposada contra el l'Ajuntament del Cerdanyola del Vallès, relativa a l'accés a un informe sobre les funcions d'un lloc de treball, exposa els elements de tràmit que han dut a la pèrdua de l'objecte de la reclamació, atès que la Corporació acredita que l'informe no existeix.
Proposta de resolució d'estimació de la Reclamació 218/2019
Proposta de resolució de finalització de la Reclamació 222/2019 per pèrdua d'objecte
Proposta de resolució de finalització de la Reclamació 225/2019 per pèrdua d'objecte
Proposta de resolució d'estimació de la Reclamació 227/2019
La presidenta recorda que és rellevant incloure en els textos de les resolucions que han de ser executades que l'administració té l'obligació d'identificar la persona responsable per executar la Resolució de la Comissió i que s'informi a la GAIP qui és aquesta persona a fi de poder adreçar les comunicacions que puguin ser necessàries en fase d'execució a l'òrgan competent.